L’Ajuntament de Burjassot millora l’atenció ciutadana amb la incorporació de la cita prèvia en l’àrea d’urbanisme
2025-07-24

Continuant amb el seu objectiu de donar la millora de les atencions a les veïnes i els veïns de Burjassot, d’una manera dinàmica, ràpida i transparent, adaptant-se alhora als nous serveis digitals que es poden oferir a la ciutadania, continuant així la seua modernització, l‘Ajuntament de Burjassot ha engegat el servei de cita prèvia en l’àrea d’urbanisme.

Per a l’alcalde de Burjassot, Rafa García, “la posada en funcionament d’aquest nou servei de cita prèvia suposa millorar en rapidesa i eficàcia a l’hora d’atendre en urbanisme a les ciutadanes i els ciutadans de Burjassot. La modernització del nostre Consistori, a través del gran ventall d’opcions que ens donen les noves tecnologies i a les quals ens adaptem en benefici dels nostres veïns i veïnes, ens porta a atendre als ciutadans d’una manera molt més personalitzada, evitant-los les cues o les esperes innecessàries. Som més ràpids i, alhora, facilitem que els ciutadans puguen dedicar el temps precís per a solucionar els seus problemes”.

A través del web municipal, www.burjassot.org, en la secció Cita Prèvia/Ajuntament de Burjassot, i una vegada introduït el DNI del ciutadà o la ciutadana, es podrà sol·licitar Cita Prèvia amb l’Aparellador, l’Arquitecte i l’Arquitecte del PGOU, amb l’Enginyer de Camins i amb l’Enginyer Industrial.

Aquelles persones que necessiten solucionar els seus dubtes amb els citats tècnics municipals, podran seleccionar el dia i l’hora que millor els va per a poder dur a terme les seues consultes, sense necessitat d’esperes, sent l’atenció molt més ràpida i concorde a les seues necessitats, ja que se sol·licita la cita amb el tècnic que directament els atendrà i que té la informació concreta per a cada consulta.